钦定古今图书集成/理学汇编/文学典/第251卷 > 徐师曾诗体明辩 > 《诗馀》
## 钦定古今图书集成/理学汇编/文学典/第251卷 > 徐师曾诗体明辩 > 《诗馀》

按：诗馀者，古乐府之流别，而后世歌曲之滥觞也。盖
自乐府散亡，唐李白始作《清平调》《忆秦娥》《菩萨蛮》诸
词，时因效之。厥后赵崇祚辑为《花间集》，凡五百阕，此
近代依声填词之祖也。宋初创制渐多，至周邦彦领
大晟，乐府比切声调十二律，各有篇目。柳永增至二
百馀调，拟作至六十馀种，可谓极盛，然去乐府远矣。
故陆游云：“诗至晚唐五季，气格卑陋，千人一律，而长
短句独精巧高丽，后世莫及。”此事之不可晓者，盖伤
之也。第作者既多，中间不无昧于音节如苏长公者，
人犹以“铁绰板唱《大江东去》”讥之，繇是诗馀复不行。
而金、元人始为套数，曲有南北二体，九宫三调，其去
乐府抑又远矣。近时何良俊以谓诗“亡而后有乐府，
乐府阙而后有诗馀，诗馀废而后有歌曲。”要之，乐府
诗馀，同被管弦，特乐府以皦迳扬厉为工，诗馀以婉
丽流畅为美，此其不同耳。然诗馀谓之填词，则调有定格，字有定数，韵有定声，此《太和正音》及今图谱之
所为作也。然正音定拟四声，失之拘泥，图谱圈别黑
白，又易谬误。故今采诸调，宜以平仄作谱，列之于前，
而录词其后。若旬有长短，复以各体别之。